越問 封疆
作者：孫因
朝代：宋

paragraphs: 九州皆有山鎮兮，職方氏獨先會稽。
射祥光於斗分兮，占星紀於天倪。
牽牛炳其初躔兮，屆須女之七度。
少陽當其正位兮，爲萬物之潔齊。
南控引乎閩粵兮，北連亙乎鉅海。
日出扶桑之東兮，風行浙河之西。
八山蜿其中蟠兮，羅千嵒以爲鄣。
三江匯而旁注兮，渺萬壑以爲谿。
洞天㟏岈以連雲兮，俯九垠其如芥。
洪濤沸渭以拍天兮，轟三軍之鼓鼙。
宅卧龍之岧嶢兮，蠡城屹其環繚。
带平湖之浩㵿兮，雲鏡鑄而天低。
闢陵門而四達兮，八風颯其遞至。
飛翼樓而舞空兮，天門沈其可梯。
提封方數千里兮，運甌吳於掌上。
七郡四十餘縣兮，歸中權之總提。
茲古今之大都會兮，爲九牧之冠冕。
諒天地之設險兮，他郡寧得而攀躋。
客曰偉哉山川兮，信美矣其無慊。
然吾聞固國兮，不以山溪之險。